Motorola: Buler på skærmen er helt normalt

Den meget hypede foldemobil Motorola Razr lander i butikkerne om to uger og Motorola advarer nu om, at man godt kan forvente at skærmen både folder og buler. Det er helt normalt, fortæller selskabet i en video, der er rettet mod nye ejere af telefonen.

”Skærmen er lavet til at blive bøjet: Buler og folder er normalt”, hedder det sig i videoen, der bærer titlen Caring for Razr. Videoen kan ses herunder:

https://youtu.be/jjhheCPlRFU

Adskillige potentielle kunder skriver bekymrede kommentarer under videon på Youtube. Samsung Galaxy Fold måtte tilbage på tegnebordet fordi de første udgaver af telefonen led af det samme problem, men Motorola forsikrer altså i videoen, at det er helt normalt.

Den nye Motorola Razr er en moderne udgave af firmaets ikoniske og svært populære Razr V3 fliptelefon fra midten af 2000’erne. De første previews af telefonen er generelt positive, men peger også på, at prislappen på omkring 13.000 kroner kan være et problem for de fleste.

Herhjemme sælges Razr eksklusivt atf Telia og den kan forudbestilles nu. Den forventes at være klar i butikkerne den 10. februar. Du kan læse mere om Razr her.

Motorola: Buler på skærmen er helt normalt